Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 86/12/2201	Dunajská Streda, 30.3.2012
EEČ : 2-16-21-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Dunajská Streda
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 01. 05. 2003 do dňa 26. 10. 2011, odkedy je riadne vedený v evidencii ÚPSVaR, ako uchádzač o zamestnanie, okrem obdobia od mesiaca apríl v roku 2000 do mesiaca apríl v roku 2003, okrem obdobia od mesiaca máj v roku 2004 do mesiaca október 2005 a taktiež s výnimkou obdobia od mesiaca november v roku 2006 do mesiaca máj v roku 2007, v mieste svojho trvalého bydliska v meste XXXXX, XXXXX 2134/6 a všade tam, kde sa v tomto období zdržiaval, si opakovane riadne neplnil svoju vyživovaciu povinnosť na syna maloletého I. Á., nar. 08. 04. 1995 sumou v výške 400,- Sk (13,28 €) mesačne vždy do 15-teho dňa daného mesiaca vopred k rukám matky XXXXX, nar. 18. 05. 1976, trvale bytom XXXXX, Nám. Á. Vámbéryho č. 53/6, hoci mu táto povinnosť bola konkretizovaná rozsudkom Okresného súdu v Dunajskej Strede pod č. 4C 162/98 zo dňa 23. 09. 1998, ktorý nadobudol právoplatnosť dňa 29. 10. 1998, pričom počas hore uvedeného obdobia zaostalosť na výživnom k rukám matky sa vyšplhala do výšky 30.800,- Sk (989,53 €), pričom počas hore uvedeného obdobia páchateľ o dieťa nejavil žiadny záujem a na jeho výchove sa nepodieľal žiadnym spôsobom, 

Právna veta:
pretože trestnosť činu zanikla, ak trestný čin nemal trvalo nepriaznivé následky a obvinený svoju povinnosť dodatočne splnil skôr než sa súd odobral na záverečnú poradu. 

Odôvodnenie:
Vyšetrovateľ Okresného riaditeľstva PZ v Dunajskej Strede(ďalej len „vyšetrovateľ PZ) uznesením pod č.: ČVS:ORP-20/OVK-DS-2012 zo dňa 23.2.2012 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona, ktorý sa mal stať na tom skutkovom základe ako je uvedené vo výrokovej časti tohto uznesenia. 

	V priebehu vyšetrovania z výsluchu poškodenej XXXXX  vyplynulo, že obvinený si neplnil svoju vyživovaciu povinnosť voči svojmu maloletému synovi za obdobie 1.5.2003 do 26.10.2011. Vo svojej výpovedi zo dňa 5.3.2012 (č.l.27-31) uviedla, že obvinený jej uhradil výživné v sume 989,53,-Eur a to v celom rozsahu a už nemá žiadnu zaostalosť na výživnom. Obvinený sa k skutku v plnom rozsahu priznal a svoje konanie oľutoval. Dňa 29.2.2012 zaplatil sumu vo výške 989,53,-Eur, čím si zameškané výživné v plnej výške vyrovnal. Jeho konanie nemalo trvalo nepriaznivé následky. 
 
	S poukazom na uvedené skutočnosti obvinený svojím konaním naplnil zákonné znaky účinnej ľútosti pri prečine zanedbania povinnej výživy v zmysle § 86 písmeno a) Trestného zákona. 
   
	Z vyššie uvedených dôvodov som preto rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do 3 dní od jeho doručenia na Krajskú prokuratúru v Trnave cestou označenej prokuratúry. Sťažnosť má odkladný účinok.  

JUDr. Marián Zvoda
prokurátor